Leitað var hátt og lágt að ólöglegum efnum á Kvíabryggju í gær . Fjölmennt lið fór í allsherjarleit , þar á meðal að fíkniefnum og sterum , í fangelsinu á Kvíabryggju í gær . Leitin stóð í allan gærdag . Tilefni hennar var að kanna almennt ástand mála í fangelsinu . Þar höfðu sterar og tól til að nota þá fundist fyrir nokkru , samkvæmt upplýsingum Fréttablaðsins . Páll E. Winkel , forstjóri Fangelsismálastofnunar , vildi ekki tjá sig um árangur leitarinnar þegar Fréttablaðið leitaði eftir því í gærkvöld . Hann sagði þó að alltaf mætti búast við að gerð yrði slík hefðbundin leit í fangelsum ríkisins . Samkvæmt heimildum Fréttablaðsins leitaði tæplega tuttugu manna hópur fangavarða og lögreglu í fangelsinu öllu , bæði klefum og sameiginlegum rýmum . Þá voru tveir fíkniefnahundar notaðir við leitina . Þá var öllum föngum gert að skila þvagsýni til að athuga hvort þeir hefðu notað ólögleg efni . Spurður hvað gerðist ef menn , vistaðir í opnu fangelsi , yrðu uppvísir að neyslu ólöglegra efna sagði Páll að sá sem gerðist sekur um agabrot yrði að líkindum fluttur í lokað fangelsi . „ Tilgangur þessa er að halda uppi öryggi í fangelsinu , “ segir Páll . - jss